b'\n_START_ARTICLE_\nIvo Filipovi\xc4\x87 Gr\xc4\x8di\xc4\x87\n_START_PARAGRAPH_\nIvo Filipovi\xc4\x87 Gr\xc4\x8di\xc4\x87 (Sinj, 20. srpnja 1937. - 11. srpnja 1983.), hrvatski je likovni umjetnik, kipar i slikar.\n_START_SECTION_\n\xc5\xbdivotopis\n_START_PARAGRAPH_\nRodio se je u Sinju 20. srpnja 1937. godine._NEWLINE_\xc5\xa0kolu primjenjene umjetnosti je zavr\xc5\xa1io 1960. godine u Splitu, a likovni odjel pedago\xc5\xa1ke akademija u Sarajevu 1970. godine. U \xc4\x8dlanstvo HDLU (Hrvatskog dru\xc5\xa1tva likovnih umjetnika) primljen je 1979. godine. Dobitnik je i diplome Centra za onkologiju i radioterapiju KBC Split, gdje je 1982. godine imao samostalnu izlo\xc5\xbebu. Do smrti je djelovao kao nastavnik likovne kulture u O.\xc5\xa0. Frane Masni\xc4\x87 sada \xc5\xa1kola Ivana Lovri\xc4\x87a). Svoje slobodno vrijeme provodio je u ateljeu bave\xc4\x87i se kiparstvom i i slikarstvom. Ispod njegove umjetni\xc4\x8dke kute iznikli su zna\xc4\x8dajni sinjski umjetnici, koji svojim radovima oboga\xc4\x87uju Dane Alke i Velike Gospe. Izvor za svoj rad crpi u vite\xc5\xa1ko-sinjskoj Cetinskoj krajini \xc4\x8diji je zaljubljenik. Tu se ra\xc4\x91aju motivi za njegove slike i skulpture. Tradicija mu je svetinja, literatura priroda Zagore. Tragao je za folklornim izvorom i tradicionalnim \xc5\xbeivotom cetinskog podneblja koji su mu bili nadahnu\xc4\x87e za umjetni\xc4\x8dki rad._NEWLINE_Radio je u keramici, pe\xc4\x8denoj glini, kola\xc5\xbeu enkaustici, koja mu je posebno odgovarala za postizanje koloristi\xc4\x8dkih efekata. Bio je u stalnoj potrazi za sredstvima izra\xc5\xbeavanja u novim tehnikama._NEWLINE_Kipar i slikar Ivo Filipovi\xc4\x87 Gr\xc4\x8di\xc4\x87 klonio se pomodarstva i dekorativnosti. Va\xc5\xbenije mu je bilo otkriti ljudsku stvarnost izniklu u folkloru kraja ljepoti Cetini te njenih ljudi sna\xc5\xbenog tijela i duha. Tako je oslikao sve \xc5\xa1to mu je bilo nadohvat ruke u zavi\xc4\x8daju, utkao svoj talent \xc4\x8dovjeka sli\xc4\x8dnog ljudima koje je prikazivao bez patetike. Njegove skulpture nose u sebi tragiku \xc5\xbeivota ljudi cetinskog kraja, surovost prirodne sredine kroz povijest i borbu s prirodom i ljudima za materijalni opstanak. Tu je upotrijebio sna\xc5\xbenu ruku epskog umjetnika, a ta epika obilje\xc5\xbeila je njegov vrsni epski stil._NEWLINE_Me\xc4\x91u djelima posve\xc4\x87enima otporu tu\xc4\x91ina na\xc5\xa1la su se i djela antifa\xc5\xa1isti\xc4\x8dke tematike kao simbol hrvatske naravi da ne podnosi tu\xc4\x91u \xc4\x8dizmu. Tim svojim umjetni\xc4\x8dkim djelima ostavlja monument pro\xc5\xa1log i opomenu budu\xc4\x87im vremenima._NEWLINE_Za spomenik palim Sinjanima izra\xc4\x91en 1978. godine od dur-aluminija Frano Gotovac je napisao:" To nije Du\xc5\xa1an D\xc5\xbeamonja, to je \xc4\x8disti originalni i nepatvoreni proizvod posebna kreativna nerva sinjskog kipara Ive Filipovi\xc4\x87a Gr\xc4\x8di\xc4\x87a... to je zanimljiv raspon od \xc4\x8dista modernizma do narativnog simbolizma. Taj spomenik palim Sinjanima predstavlja malu revoluciju u skulpturnom pristupu u krajini u kojoj se ne mo\xc5\xbee na pre\xc4\x8dac o\xc4\x8dekivati u primanju modernizma - spomenik od aluminija, \xc5\xa1to je od posebnog zna\xc4\x8denja u \xc5\xa1irim (svjetskim) relacijama. \xc5\xa0ibenski TLM blagonaklono mu svojom izradom pridonosi avangardnoj ideji._NEWLINE_Druga pak u pristupu dijametralna skulpturna kompozicija je spomen fontana "Alka" u Velikom parku. Tri kr\xc5\xa1ne figure igraju sna\xc5\xbeno me\xc5\xa1trovi\xc4\x87anski, svoju karijadinu ulogu u no\xc5\xa1enju golema obru\xc4\x8da alke... bron\xc4\x8dane noge junaka stoje na stubastom postolju koje nije od kamena (kako je zamislio umjetnik), nego od vulgarnih materijala dana\xc5\xa1njice. Me\xc4\x91utim to ne umanjuje ingenioznu igru vode koja se iz vodoskoka u sredi\xc5\xa1tu kompozicije prolijeva iz u\xc5\xbeeg obru\xc4\x8da alke da bi tekla dalje kaskadno u ni\xc5\xbei rondo'